อุบัติการสัมผัสห้วงอวกาศ

อุบัติการสัมผัสห้วงอวกาศ () เป็นภาพยนตร์อเมริกันแนวนิยายวิทยาศาสตร์และดราม่า ฉายเมื่อปี ค.ศ. 1997 กำกับโดยโรเบิร์ต เซเม็กคิส ดัดแปลงจากนวนิยายของคาร์ล เซแกนในชื่อเดียวกัน อีกทั้งเขาและภรรยาของเขา แอน ดรีแอน ยังได้ร่วมกันร่างเนื้อหาภาพยนตร์ นำแสดงโดยโจดี ฟอสเตอร์ รับบทบาทเป็น ดร.เอเลเนอร์ "เอลลีย์" แอร์โรเวย์ นักวิทยาศาสตร์ในโครงการเซติ ผู้ค้นพบหลักฐานการมีอยู่ของชีวิตต่างดาวและได้รับเลือกให้เป็นตัวแทนมนุษย์เพื่อติดต่อกับสิ่งมีชีวิตต่างดาวเป็นครั้งแรก (first contact) นักแสดงอื่นได้แก่ แมทธิว แม็คคอนาเฮย์, เจมส์ วูดส์, ทอม สเกอร์ริท, วิลเลียม ฟิกท์เนอร์, จอห์น เฮิร์ท, แองเจลา บาสเซตต์, ร็อบ โลว์, เจค บิวซี และเดวิด มอร์ส สถานที่โดดเด่นที่ปรากฏในภาพยนตร์ได้แก่กล้องโทรทรรศน์ VLA ในรัฐนิวเม็กซิโก หอดูดาวอาเรซิโบบนเกาะปวยร์โตรีโก สถานีอวกาศมีร์ และศูนย์อวกาศเคนเนดีบนแหลมคะแนเวอรัล รัฐฟลอริดา

ปี ค.ศ. 1979 เซแกนและดรีแอนได้เริ่มประพันธ์นวนิยายชื่อ Contact รวมทั้งเขียนบทเล่าเรื่องสำหรับภาพยนตร์กว่า 100 หน้าและจัดเตรียมภาพยนตร์ในชื่อเดียวกันร่วมกับผู้อำนวยการสร้างปีเตอร์ กูเบอร์ และลินดา อ็อบส์ ณ วอร์เนอร์บราเธอส์ เมื่อขั้นตอนการพัฒนาบทเสร็จสิ้นในปี ค.ศ. 1985 เซแกนได้ตีพิมพ์และจำหน่ายนวนิยายของเขา แต่ในปี ค.ศ. 1989 บทสำหรับภาพยนตร์ถูกนำกลับมาพัฒนาใหม่ มีการจัดให้โรแลนด์ จอฟเฟและจอร์จ มิลเลอร์เป็นผู้กำกับ แต่เนื่องจากจอฟเฟลาออกจากทีมงานในปี ค.ศ. 1993 ส่วนมิลเลอร์ถูกวอร์เนอร์บราเธอส์ปลดออกในปี ค.ศ. 1995 จึงได้โรเบิร์ต เซเม็กคิสมากำกับภาพยนตร์ การถ่ายภาพยนตร์ดำเนินตั้งแต่เดือนกันยายน ค.ศ. 1996 ถึงกุมภาพันธ์ ค.ศ. 1997 โดยมี Sony Pictures Imageworks เป็นผู้สร้างลำดับผลพิเศษทางภาพ (visual effect) เป็นส่วนใหญ่

ภาพยนตร์ฉายรอบปฐมทัศน์เมื่อวันที่ 11 กรกฎาคม ค.ศ. 1997 ทำเงินทั่วโลกกว่า 171 ล้านดอลลาร์สหรัฐ และยังได้รับรางวัลฮิวโกประเภทสื่อนำเสนอดราม่ายอดเยี่ยม (Best Dramatic Presentation) รวมถึงรางวัลแซทเทิร์นหลายรางวัล

อ้างอิง

แหล่งข้อมูลอื่น 
 
 
 
 

ภาพยนตร์ที่ออกฉายในปี พ.ศ. 2540
ภาพยนตร์ภาษาอังกฤษ
ภาพยนตร์อเมริกัน
ภาพยนตร์ไซไฟ
ภาพยนตร์อิงบันเทิงคดีแนววิทยาศาสตร์
ภาพยนตร์เกี่ยวกับสิ่งมีชีวิตต่างดาว
ภาพยนตร์ที่กำกับโดย โรเบิร์ต เซเมกคิส
ภาพยนตร์โดยวอร์เนอร์บราเธอร์ส
ภาพยนตร์ที่มีฉากในปวยร์โตรีโก
ภาพยนตร์ที่มีฉากในรัฐฟลอริดา
ภาพยนตร์ที่มีฉากในรัฐนิวเม็กซิโก
ภาพยนตร์ที่มีฉากในวอชิงตัน ดี.ซี.
ภาพยนตร์ที่มีฉากในรัฐวิสคอนซิน
ภาพยนตร์ที่มีฉากในประเทศญี่ปุ่น
ภาพยนตร์ที่ถ่ายทำในปวยร์โตรีโก
ภาพยนตร์ที่ถ่ายทำในรัฐแอริโซนา
ภาพยนตร์ที่ถ่ายทำในรัฐฟลอริดา
ภาพยนตร์ที่ถ่ายทำในรัฐนิวเม็กซิโก
ภาพยนตร์ที่ถ่ายทำในรัฐเวอร์จิเนีย